Document ID: 32020R0474

Reference:
1.4.2020
LT
Europos Sąjungos oficialusis leidinys
L 100/12
KOMISIJOS DELEGUOTASIS REGLAMENTAS (ES) 2020/474
2020 m. sausio 20 d.
dėl Europos laivų korpusų duomenų bazės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2016 m. rugsėjo 14 d. Europos Parlamento ir Tarybos direktyvą (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (1), ypač į jos 19 straipsnio 7 dalį,
kadangi:
(1)
siekiant užtikrinti sklandų Direktyvos (ES) 2016/1629 taikymą, valstybių narių, peržiūrėtos Konvencijos dėl laivybos Reino upe susitariančiųjų šalių ir trečiųjų valstybių, kurioms pavestos užduotys, susijusios su Direktyvos (ES) 2016/1629 ir Europos Parlamento ir Tarybos direktyvos 2005/44/EB (2) taikymu, kompetentingoms institucijoms turėtų būti suteikta visateisė prieiga;
(2)
visateisė prieiga suteikia valstybėms narėms galimybę bendradarbiauti tarpusavyje bei su trečiosiomis valstybėmis ir koordinuoti į EHDB įrašomų plaukiojančiųjų priemonių duomenų tvarkymo darbą;
(3)
kitoms institucijoms turėtų būti suteikta tik skaitymo prieiga prie EHDB, kad jos galėtų taikyti administracines priemones, kurių tikslas – užtikrinti vandens kelių eismo ir infrastruktūros valdymą, laivybos saugą ar jos reikalavimų vykdymą ir rinkti statistinius duomenis;
(4)
kad būtų užtikrintas sklandus EHDB veikimas ir palengvintas prašymų suteikti prieigą prie EHDB tikrinimo procesas, valstybės narės, peržiūrėtos Konvencijos dėl laivybos Reino upe susitariančiosios šalys ir atitinkamos trečiosios valstybės turėtų paskirti bendrus kontaktinius punktus;
(5)
siekiant užtikrinti duomenų saugumą ir sklandų EHDB veikimą, tikslinga nustatyti veiksmus, kuriuos turėtų atlikti valstybės narės suteikdamos tik skaitymo prieigą prie EHDB;
(6)
kad būtų lengviau patikrinti esamus ir ankstesnius plaukiojančiosios priemonės duomenis ir informaciją, susijusią su išduotais sertifikatais ir naujomis paraiškomis išduoti sertifikatus, duomenys apie vidaus vandenų plaukiojančiąsias priemones turi būti aukštos kokybės, palyginami, naujausi, patikimi ir suderinti. Todėl turėtų būti nustatytas išsamus su plaukiojančiąja priemone susijusių duomenų sąrašas;
(7)
specifikacijos turėtų atitikti technologinio neutralumo ir atvirumo novatoriškoms technologijoms principus ir turėtų būti taikomi vienkartinio duomenų pateikimo ir numatytojo sąveikumo principai. Turėtų būti deramai atsižvelgiama į 2016–2020 m. ES e. valdžios veiksmų plane (3) ir Europos sąveikumo sistemoje (4) išdėstytus principus ir rekomendacijas;
(8)
tais atvejais, kai šiame reglamente numatytos priemonės apima asmens duomenų tvarkymą, jis turėtų būti vykdomas laikantis Sąjungos teisės aktų dėl asmens duomenų apsaugos, visų pirma Europos Parlamento ir Tarybos reglamento (ES) 2018/1725 (5) (jei asmens duomenis tvarko Europos Komisija) ir Europos Parlamento ir Tarybos reglamento (ES) 2016/679 (6) (jei asmens duomenis tvarko valstybių narių kompetentingos institucijos);
(9)
remiantis Reglamento (ES) 2018/1725 42 straipsniu buvo pasikonsultuota su Europos duomenų apsaugos priežiūros pareigūnu,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Šiuo reglamentu nustatomos duomenų, saugomų Direktyvos (ES) 2016/1629 19 straipsnyje nurodytoje Europos laivų korpusų duomenų bazėje (EHDB), rinkimo, tvarkymo ir prieigos prie jų taisyklės bei leidžiami prieigos būdai ir pateikiami nurodymai dėl duomenų bazės naudojimo ir veikimo.
2 straipsnis
Duomenų rinkimas
Valstybės narės įveda į EHDB šio reglamento 1 priede nurodytus plaukiojančiosios priemonės identifikavimo duomenis.
3 straipsnis
Visateisė prieiga prie EHDB saugomų duomenų ir jų tvarkymas
1.   Valstybių narių, peržiūrėtos Konvencijos dėl laivybos Reino upe susitariančiųjų šalių ir trečiųjų valstybių, kurioms pavestos užduotys, susijusios su Direktyvų (ES) 2016/1629 ir 2005/44/EB taikymu, kompetentingos institucijos naudojasi prieiga prie duomenų ir juos tvarko, kad būtų lengviau įgyvendinti administracines saugios ir nesudėtingos laivybos užtikrinimo priemones ir kad būtų užtikrintas Direktyvos (ES) 2016/1629 taikymas.
2.   Kiekviena valstybė narė, peržiūrėtos Konvencijos dėl laivybos Reino upe susitariančioji šalis ir 1 dalyje nurodyta trečioji valstybė pateikia Komisijai 1 dalyje nurodytų kompetentingų institucijų pavadinimus ir adresus.
3.   Valstybės narės užtikrina Direktyvos (ES) 2016/1629 17 straipsnyje nurodytuose registruose saugomų duomenų ir EHDB pateiktų duomenų nuoseklumą.
4.   Visateisė prieiga prie EHDB suteikiama vadovaujantis šio reglamento 3 priedu.
4 straipsnis
Tik skaitymo prieiga prie EHDB
1.   Siekiant taikyti administracines priemones, kurių tikslas – užtikrinti vandens kelių eismo ir infrastruktūros valdymą, laivybos saugą ar jos reikalavimų vykdymą ir rinkti statistinius duomenis, valstybių narių, peržiūrėtos Konvencijos dėl laivybos Reino upe susitariančiųjų šalių ir šio reglamento 3 straipsnio 1 dalyje nurodytų trečiųjų valstybių institucijoms, kurios nėra 3 straipsnyje nurodytos institucijos, gali būti suteikta tik skaitymo prieiga prie EHDB.
2.   Kiekviena valstybė narė, peržiūrėtos Konvencijos dėl laivybos Reino upe susitariančioji šalis ir trečioji valstybė pateikia Komisijai 1 dalyje nurodytų įstaigų pavadinimus ir adresus ir nurodo kiekvienos jų naudotojo profilį pagal šio reglamento 2 priedą.
3.   Tik skaitymo prieiga prie EHDB suteikiama vadovaujantis šio reglamento 4 priedu.
5 straipsnis
Už EHDB atsakingas bendras kontaktinis punktas
1.   Kiekviena valstybė narė, peržiūrėtos Konvencijos dėl laivybos Reino upe susitariančioji šalis ir 3 straipsnio 1 dalyje nurodyta trečioji valstybė paskiria ryšiams su Komisija ir kitomis valstybėmis narėmis palaikyti skirtą bendrą kontaktinį punktą, kad būtų lengviau keistis informacija apie prieigos patvirtinimą pagal 3 ir 4 straipsnius. 3 straipsnio 2 dalyje ir 4 straipsnio 2 dalyje nurodyta informacija pateikiama įrašant ją į EHDB.
2.   Bendras kontaktinis punktas atrenkamas iš šio reglamento 3 straipsnio 1 dalyje nurodytų kompetentingų institucijų.
3.   Kiekviena valstybė narė, peržiūrėtos Konvencijos dėl laivybos Reino upe susitariančioji šalis ir šio reglamento 3 straipsnio 1 dalyje nurodyta trečioji valstybė pateikia Komisijai už EHDB atsakingo bendro kontaktinio punkto pavadinimą ir jo kontaktinius duomenis.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2020 m. sausio 20 d.
Komisijos vardu
Pirmininkė
Ursula VON DER LEYEN
(1)  OL L 252, 2016 9 16, p. 118.
(2)  2005 m. rugsėjo 7 d. Europos Parlamento ir Tarybos direktyva 2005/44/EB dėl suderintų upių informacijos paslaugų (UIP) Bendrijos vidaus vandens keliuose (OL L 255, 2005 9 30, p. 152).
(3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2016–2020 m. ES e. valdžios veiksmų planas. Valdžios skaitmeninių permainų spartinimas“ (COM(2016) 179 final).
(4)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos sąveikumo sistema. Įgyvendinimo strategija“ (COM(2017) 134).
(5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
(6)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
1 PRIEDAS
Plaukiojančiosios priemonės identifikavimo duomenys
Laivo identifikavimo duomenys, kurių sąrašas pateiktas taikomo Europos standarto, kuriuo nustatomi vidaus vandenų laivams skirti techniniai reikalavimai, 2 priede, yra Direktyvos (ES) 2016/1629 II priede nurodyti duomenys.
2 PRIEDAS
Naudotojų profiliai ir prieigos teisės
1.1.
Komisija atskiriems naudotojams suteikia 1 lentelėje nurodytus naudotojų profilius atitinkančias prieigos teises.
1.2.   
Pagal Direktyvos (ES) 2016/1629 19 straipsnio 5 dalį Komisija prieigą prie EHDB gali suteikti ir tarptautinėms organizacijoms bei trečiųjų valstybių institucijoms, jei tenkinami Reglamento (ES) 2018/1725 46 straipsnyje nustatyti reikalavimai. Remiantis fizinių asmenų asmens duomenų apsaugos lygio vertinimo rezultatais, naudotojų profiliams ar su jais susietoms prieigos teisėms gali būti taikomi apribojimai.
Naudotojų profiliai
Apibrėžtis
Prieigos teisės
Techninio sertifikavimo institucija
Už Sąjungos vidaus vandenų laivybos sertifikatų išdavimą pagal Direktyvos (ES) 2016/1629 6 straipsnį atsakinga kompetentinga institucija ar tikrinimo įstaiga
ARBA
Už sertifikatų išdavimą pagal peržiūrėtos Konvencijos dėl laivybos Reino upe 22 straipsnį atsakinga tikrinimo įstaiga
ARBA
Panaši trečiųjų valstybių kompetentinga institucija, kuriai pavestos užduotys, susijusios su Direktyvos (ES) 2016/1629 taikymu
ARBA
Už unikalaus Europos laivo identifikavimo numerio suteikimą pagal Direktyvos (ES) 2016/1629 18 straipsnį atsakinga kompetentinga institucija
Visateisė prieiga
UIP institucija
Už UIP teikimą ir tarptautinį keitimąsi duomenimis pagal Direktyvos 2005/44/EB 8 straipsnį atsakinga kompetentinga institucija
ARBA
Organizacija, kuri yra paskirta arba kuriai pagal sutartį pavesta atlikti UIP sistemos operatoriaus ir UIP teikėjo funkcijas, kaip apibrėžta Direktyvoje 2005/44/EB
Visateisė prieiga (susijusi tik su Direktyvos 2005/44/EB taikymu)
Statistikos tarnyba
Už statistinių duomenų rinkimą atsakingos nacionalinės arba tarptautinės tarnybos
Tik skaitymo prieiga, dėl kurios sprendžiama atsižvelgiant į fizinių asmenų asmens duomenų apsaugos lygio vertinimo rezultatus
Tarptautinės organizacijos
Tarptautinių organizacijų įgaliotieji naudotojai
Tik skaitymo prieiga, dėl kurios sprendžiama atsižvelgiant į fizinių asmenų asmens duomenų apsaugos lygio vertinimo rezultatus
Kitos įstaigos
Kitos įstaigos, kurių paskirtis – užtikrinti vandens kelių eismo ir infrastruktūros valdymą, laivybos saugą ar jos reikalavimų vykdymą, pavyzdžiui:
—
už eismo valdymą atsakinga kompetentinga institucija
—
šliuzo arba tilto operatorius
—
gelbėjimo ir pagalbos tarnyba
—
teisėsaugos institucijos
—
avarijų tyrimo įstaiga
Tik skaitymo prieiga
Komisijos darbuotojai
Įgaliotieji naudotojai, atsakingi už:
a)
EHDB tvarkymą arba
b)
vidaus vandenų laivybos politiką
Su visomis funkcijomis susijusių techninių sprendimų teikėjas
Tik skaitymo prieiga
3 PRIEDAS
Visateisė prieiga ir EHDB saugomų duomenų tvarkymas
1.   
Visateisės prieigos ir teisės tvarkyti EHDB saugomus duomenis patvirtinimas atliekamas taip:
a)
EHDB pateikiamas prašymas sukurti paskyrą, suteikiančią visateisę prieigą ir teisę tvarkyti duomenis;
b)
už EHDB atsakingas bendras kontaktinis punktas atlieka patvirtinimą;
c)
paskyra aktyvinama.
2.
Komisija gali pasyvinti paskyrą, jei naudotojas neatitinka šio reglamento reikalavimų.
4 PRIEDAS
Tik skaitymo prieiga prie EHDB
1.
Tik skaitymo prieigos prie EHDB patvirtinimas atliekamas taip:
a)
EHDB pateikiamas prašymas sukurti paskyrą, suteikiančią tik skaitymo prieigą prie duomenų bazės;
b)
už EHDB atsakingas bendras kontaktinis punktas atlieka patvirtinimą;
c)
paskyra aktyvinama.
2.
Komisija gali pasyvinti paskyrą, jei naudotojas neatitinka šio reglamento reikalavimų.
3.
Kompetentingos institucijos privalo vykdyti nuolatinę su prieiga, kurią jos suteikė 4 straipsnio 1 dalyje nurodytoms institucijoms, stebėseną ir patikrinimus.
5 PRIEDAS
Funkcijos
EHDB užtikrinama galimybė atlikti toliau nurodytas funkcijas.
1.
Unikalaus Europos laivo identifikavimo numerio (ENI) patikrinimas EHDB
EHDB užtikrinama galimybė kompetentingoms institucijoms pagal ENI arba plaukiojančiosios priemonės identifikavimo duomenis patikrinti, ar plaukiojančioji priemonė jau registruota sistemoje.
2.
Susipažinimas su plaukiojančiųjų priemonių sertifikatų duomenimis
EHDB suteikiama prieiga prie plaukiojančiųjų priemonių sertifikatų (išduotų pagal Direktyvą (ES) 2016/1629) duomenų ir plaukiojančiųjų priemonių identifikavimo duomenų, gautų iš nacionalinių registrų.
3.
Susipažinimas su atmestų arba nagrinėjamų paraiškų išduoti sertifikatus duomenimis
Pagal Direktyvą (ES) 2016/1629 EHDB suteikiama prieiga prie paraiškų išduoti sertifikatus būsenos („atmesta“ arba „nagrinėjama“) duomenų.
4.
Prieiga prie plaukiojančiųjų priemonių sertifikatų skaitmeninių kopijų
EHDB suteikiama prieiga prie visų pagal Direktyvą (ES) 2016/1629 kompetentingų institucijų išduotų sertifikatų skaitmeninių kopijų.
5.
Statistikos rengimas
EHDB užtikrinama galimybė teikti įgaliotiesiems naudotojams duomenis, reikalingus statistikos užklausoms atlikti.
6.
Naudotojų prieigos valdymas
Prie EHDB naudotojai jungiasi naudodamiesi Komisijos tapatumo nustatymo paslauga („ES Login“).

Summary:
Vidaus vandenų keliai. Laivai
Vidaus vandenų keliai. Laivai
 
DOKUMENTAI, KURIŲ SANTRAUKA PATEIKIAMA:
Deleguotasis reglamentas (ES) 2020/474 dėl Europos laivų korpusų duomenų bazės
Direktyva (ES) 2016/1629, kuria nustatomi vidaus vandenų laivams taikomi techniniai reikalavimai
Reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu
Direktyva 2010/35/ES dėl gabenamųjų slėginių įrenginių
Direktyva 2009/100/EB dėl vidaus vandenų laivų tinkamumo plaukioti liudijimų abipusio pripažinimo
Direktyva 2008/68/EB dėl pavojingų krovinių vežimo vidaus keliais
KOKS ŠIŲ TEISĖS AKTŲ TIKSLAS?
Šiais teisės aktais nustatoma vidaus vandenų laivų techninių reikalavimų ir tikrinimo sistema. Jais siekiama, kad vidaus vandenų laivybos sertifikatų reikalavimai būtų vienodi visoje ES, supaprastinant taisykles ir prisidedant prie geresnio saugumo. Specialios taisyklės taikomos:slėginių įrenginių ir pavojingų krovinių gabenimui;variklių išmetamųjų teršalų ribinėms vertėms;susitarimams dėl liudijimų abipusio pripažinimo;Europos laivų korpusų duomenų bazei (EHDB).
PAGRINDINIAI ASPEKTAI
Direktyva (ES) 2016/1629 nustatomi vidaus vandenų laivams taikomi techniniai reikalavimai. Jais siekiama užtikrinti saugią laivybą direktyvos priede išvardytuose vidaus vandenų keliuose, suskirstytuose į 1, 2 ir 3 zonas, įskaitant R zoną (kuriai taikomos peržiūrėtos Konvencijos dėl laivybos Reino upes specialios nuostatos). Direktyva netaikoma keltams, karo laivams ir daugumai jūrų laivų, įskaitant jūrų vilkikus ir stūmikus, kuriais tik retkarčiais vykdoma veikla vidaus vandenų keliais.
Vidaus vandenų laivybos sertifikatai
ES šalys turi užtikrinti, kad plaukiojančiosios priemonės, kuriomis vykdoma veikla ES vidaus vandenų keliais, būtų statomos ir prižiūrimos pagal šioje direktyvoje nustatytus reikalavimus. Vidaus vandenų laivybos sertifikatas plaukiojančiosioms priemonėms išduodamas po techninio patikrinimo, kuris atliekamas prieš pradedant eksploatuoti plaukiojančiąją priemonę.Institucijos gali išduoti laikinus sertifikatus, pametus ar sugadinus esamą sertifikatą arba esant direktyvos prieduose išvardytoms išimtims. Naujoms plaukiojančiosioms priemonėms išduodamų vidaus vandenų laivybos sertifikatų galiojimo laikas negali viršyti penkerių metų (keleivinių ir greitaeigių laivų atveju) arba 10 metų (visų kitų plaukiojančiųjų priemonių atveju). Išimtiniais atvejais galiojimas gali būti pratęstas iki šešių mėnesių be papildomo patikrinimo. Jeigu atlikus esminius pertvarkymus ar kapitalinį remontą paveikiamos plaukiojančiosios priemonės struktūrinio patvarumo, navigacijos, manevringumo ar specialios savybės, prieš ja išplaukiant į bet kokį kitą reisą atliekamas patikrinimas. Jei sertifikatas nėra atnaujinamas, nacionalinė institucija turi nurodyti to priežastį ir pranešti savininkui apie apeliacijos procedūrą ir terminus. ES šalys gali pripažinti ES nepriklausančių šalių plaukiojančiųjų priemonių laivybos sertifikatus, kol neįsigaliojo aiškūs susitarimai.Identifikavimas
ES šalys užtikrina, kad jų paskirtos institucijos kiekvienai plaukiojančiajai priemonei priskirtų unikalų Europos laivo identifikavimo numerį (ENI), kuris nekinta per visą jos eksploatavimo laiką.
Europos laivų korpusų duomenų bazėKomisijos deleguotuoju reglamentu (ES) 2020/474 nustatomos duomenų rinkimo, tvarkymo ir prieigos prie jų EHDB taisyklės. Europos Komisija yra atsakinga už EHDB palaikymą, kad būtų įgyvendintos saugios ir nesudėtingos laivybos užtikrinimo priemonės ir kad būtų užtikrintas Direktyvos (ES) 2016/1629 taikymas. ES šalys užtikrina, kad jų institucijos atnaujintų duomenų bazę, kad būtų galima taikyti direktyvą, valdyti vandens kelių eismą ir infrastruktūrą, palaikyti saugą ir rinkti statistinius duomenis:įvesdamos duomenis, identifikuojančius ir apibūdinančius plaukiojančiąją priemonę;įvesdamos išduotus, atnaujintus, pakeistus ar panaikintus sertifikatus su visų pagal šią direktyvą išduotų sertifikatų skaitmenine kopija;įvesdamos duomenis apie visas atmestas ar nagrinėjamas paraiškas išduoti sertifikatus;ištrindamos duomenis, susijusius su plaukiojančiąja priemone, kai ji atiduodama į metalo laužą;registruodamos pirmiau nurodytų duomenų pakeitimus. Institucijos, atsižvelgdamos į kiekvieną atvejį atskirai, gali perduoti asmens duomenis ES nepriklausančiai šaliai ar tarptautinei organizacijai. Bet koks asmens duomenų tvarkymas ES šalyse atliekamas vadovaujantis ES asmens duomenų apsaugos teisės aktais, visų pirma Reglamentu (ES) 2016/679 (BDAR). Komisija kiekvienu konkrečiu atveju gali perduoti asmens duomenis arba suteikti prieigą prie EHDB ES nepriklausančios šalies institucijai ar tarptautinei organizacijai, jei tenkinami Reglamente (ES) 2018/1725 nustatyti reikalavimai (žr. santrauką). Komisijai suteikiami įgaliojimai priimti deleguotuosius aktus, kuriuose nustatomi šie aspektai:duomenys, kuriuos į duomenų bazę turi įvesti ES šalys;leidžiamos prieigos rūšys;duomenų bazės naudojimo ir eksploatavimo instrukcijos, visų pirma susijusios su duomenų saugumu, kodavimu ir tvarkymu.Techniniai reikalavimai
Techniniai reikalavimai, taikomi plaukiojančiosioms priemonėms 1, 2, 3 ir 4 zonose, yra nustatyti Europos vidaus vandenų laivybos standartų rengimo komiteto (CESNI) parengtame ES-TRIN standarte 2019/1.
TikrinimasES šalys turi įsteigti tikrinimo įstaigas, kurias sudaro bent šie ekspertai:administracijai, atsakingai už laivybą vidaus vandenų keliais, atstovaujantis pareigūnas;vidaus vandenų laivų ir jų variklių projektavimo ekspertas;laivybos ekspertas, turintis vidaus vandenų laivavedžio licenciją, kuria jos turėtojui suteikiama teisė vesti tikrinamą laivą;tradicinių plaukiojančiųjų priemonių ekspertas, kuris tikrina tradicines plaukiojančiąsias priemones. ES šalys užtikrina, kad paskirtos institucijos atliktų šioje direktyvoje nurodytus pirminį, periodinį, specialų ir savanorišką patikrinimus.Tam tikrų kategorijų plaukiojančiosioms priemonėms taikomos išimtysIšlaikydamos tinkamą saugos lygį ES šalys gali leisti taikyti išimtis plaukiojančiosioms priemonėms, kuriomis vykdoma veikla nesujungtais vidaus vandenų keliais, ir tam tikroms plaukiojančiosioms priemonėms, kurių dedveitas neviršija 350 tonų arba kurios nėra skirtos kroviniams vežti. Siekdama skatinti inovacijas ir naujų technologijų naudojimą Komisija gali leisti taikyti laikinas išimtis įrenginiams ir konstrukcijos elementams, išskyrus tuos, kurie nurodyti prieduose, arba bandomajam laikotarpiui, su sąlyga, kad užtikrinamas lygiavertis saugos lygis.Susiję teisės aktaiDirektyva 2008/68/EB nustatomos taisyklės dėl pavojingų krovinių saugaus vežimo keliais, geležinkeliais ar vidaus vandenų keliais ES. Ji taip pat taikoma tokiems aspektams kaip pakrovimas ir iškrovimas, transporto rūšies pakeitimas ir sustojimai vežimo metu. Direktyva išplečiamos tarptautinės taisyklės, taikomos pavojingų krovinių vežimui šalies viduje. Įvairiais įgyvendinimo aktais nustatomos išimtys, leidžiančios atsižvelgti į konkrečias nacionalines aplinkybes, paprastai susijusias su kiekio apribojimais ir mišriais kroviniais. Direktyva 2009/100/EB dėl vidaus vandenų laivų tinkamumo plaukioti liudijimų abipusio pripažinimo taikoma vidaus vandenų laivams, naudojamiems prekėms vežti vidaus vandenų keliais, kurių dedveitas yra 20 tonų ar daugiau, kurių ilgis mažiau nei 20 metrų arba kurių tūris yra mažesnis nei 100 m3. Pagal šią direktyvą ES šalys:nustato tinkamumo plaukioti liudijimų išdavimo tvarką;pripažįsta kitos ES šalies išduotą tinkamumo plaukioti liudijimą taip, lyg būtų išdavusi jį pati;gali sustabdyti laivą, jeigu jo būklė kelia pavojų jo aplinkai, kol defektai nebus pašalinti. Direktyva 2010/35/ES nustatomos išsamios taisyklės dėl gabenamųjų slėginių įrenginių*, siekiant pagerinti saugą ir užtikrinti laisvą judėjimą ES. Direktyva atnaujinami ankstesni teisės aktai, visų pirma dėl atitikties reikalavimų, atitikties vertinimų ir periodiško tikrinimo. Direktyva taikoma vežimui keliais ir geležinkeliais, taip pat vidaus vandenų keliais. Ji ir yra glaudžiai susijusi su Direktyva 2008/68/EB. Reglamentu (ES) 2016/1628 (žr. santrauką) nustatomos naujų ne keliais judančių mechanizmų (įskaitant vidaus vandenų laivų) variklių išmetamųjų teršalų ribinės vertės. Juo konkrečiai nustatomos V etapo išmetamųjų teršalų ribinės vertės ir jų taikymo datos. Reglamentu siekiama sumažinti teršalų išmetimą ir palaipsniui panaikinti įrenginius su labiausiai teršiančiais varikliais.
NUO KADA TAIKOMI ŠIE TEISĖS AKTAI?
Direktyva 2008/68/EB taikoma nuo 2008 m. spalio 20 d. ES šalys turėjo ją perkelti į savo teisę ne vėliau kaip 2009 m. birželio 30 d. Direktyva 2009/100/EB 2009 m. spalio 22 d. panaikinama ir kodifikuojama Direktyva 76/135/EEB. Direktyva 2010/35/ES taikoma nuo 2010 m. liepos 20 d. ir turėjo būti perkelta į ES šalių teisę ne vėliau kaip 2011 m. birželio 30 d. Vidaus vandenų laivų varikliams Reglamentas (ES) 2016/1628 taikomas nuo 2019 m. sausio 1 d. (kai galia yra mažesnė nei 300 kW) arba nuo 2020 m. sausio 1 d. (kai galia yra 300 kW arba didesnė). Be to, numatomas 24 mėnesio pereinamasis laikotarpis. Direktyva (ES) 2016/1629 taikoma nuo 2016 m. spalio 6 d. ES šalys turėjo ją perkelti į savo teisę ne vėliau kaip 2018 m. spalio 7 d. Reglamentas (ES) 2020/474 taikomas nuo 2020 m. balandžio 21 d.
KONTEKSTAS
Daugiau informacijos žr.:Vidaus vandenų keliai (Europos Komisija); Apie CESNI (CESNI).
SVARBIAUSIOS SĄVOKOS
Gabenamieji slėginiai įrenginiai – įrenginių grupė, kurią sudaro slėginės talpyklos, cisternos, sujungtų konteinerių transporto priemonės arba vagonai, daugiaelementės dujų talpyklos ir dujų balionai. Taip pat įeina dujų balionėliai, išskyrus aerozolius, atviras kriogenines talpyklas, kvėpavimo aparatams skirtus dujų balionus ir gesintuvus.
PAGRINDINIAI DOKUMENTAI
2020 m. sausio 20 d. Komisijos deleguotasis reglamentas (ES) 2020/474 dėl Europos laivų korpusų duomenų bazės (OL L 100, 2020 4 1, p. 12–19)
2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118–176)
Vėlesni Direktyvos (ES) 2016/1629 daliniai pakeitimai buvo įterpti į pradinį tekstą. Ši konsoliduota versija yra skirta tik informacijai.
2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53–117)
Žr. konsoliduotą versiją.
2010 m. birželio 16 d. Europos Parlamento ir Tarybos direktyva 2010/35/ES dėl gabenamųjų slėginių įrenginių ir panaikinanti Tarybos direktyvas 76/767/EEB, 84/525/EEB, 84/526/EEB, 84/527/EEB ir 1999/36/EB (OL L 165, 2010 6 30, p. 1–18)
2009 m. rugsėjo 16 d. Europos Parlamento ir Tarybos direktyva 2009/100/EB dėl vidaus vandenų laivų tinkamumo plaukioti liudijimų abipusio pripažinimo (kodifikuota versija) (OL L 259, 2009 10 2, p. 8–13)
Žr. konsoliduotą versiją.
2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13–59)
Žr. konsoliduotą versiją.
SUSIJĘ DOKUMENTAI
2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39–98)
2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1–88)
paskutinis atnaujinimas 13.10.2020